projecte-aina/catalan_government_crawling huggingface dataset:
L'agent va realitzar la maniobra de Heimlich a la Viri que s'estava ofegant amb un gra de raïm i no podia respirar.
Dies després la dona ha visitat al seu "salvador" i li ha agraït la seva feina
El Fernando, un agent de la Policia de la Generalitat - Mossos d'Esquadra de l'Oficina de Relacions amb la Comunitat de la comissaria de l'Alt Penedès va rebre la visita d'una dona de 93 anys i veïna de Lleó, la Viri, i la seva filla, el passat divendres 11 de gener.
Li volien agrair que salvés la vida a la primera, el 16 de desembre, quan va patir un ennuegament, amb un gra de raïm, a Sant Pere de Ribes.
El fets van succeir a l'interior d'un establiment comercial, cap a les 14.00 hores, quan el Fernando, que estava fora de servei i anava acompanyat del seu fill de sis anys, va escoltar els crits d'una dona que demanava auxili.
Immediatament, s'hi va apropar i es va adonar que la mare d'aquesta persona no podia respirar.
Sense perdre la calma, l'agent va valorar l'estat de la víctima i va decidir fer una compressió abdominal, acció més coneguda com maniobra de Heimlich, una tècnica que havia après teòricament durant la seva formació a l'Escola de Policia de Catalunya.
Aquesta maniobra és un procediment de primers auxilis que s'utilitza per a desobstruir el conducte respiratori, normalment bloquejat per un tros d'aliment o qualsevol altre objecte.
És una tècnica efectiva per salvar vides en cas d'asfíxia per ennuegament.
Finalment, la dona va expulsar el tros d'aliment que obstruïa el conducte respiratori i va començar a respirar amb normalitat.
La dona i la seva filla van marxar del lloc pel seu propi peu cap a casa.
L'11 de gener d'enguany la Viri, amb cinc fills, dos besnéts, i la seva filla Raquel, van voler agrair al Fernando, o el seu "salvador" com ella l'anomena, que li hagués salvat la vida, i es van adreçar a la comissaria de Vilafranca del Penedès on ha tingut lloc aquest emotiu retrobament.
El Fernando, molt emocionat, ha comentat que ha sigut una sort i una gran satisfacció personal per a ell haver-la pogut salvar.
"Ha sigut una gran sort i una gran satisfacció personal haver-la pogut salvar"
Agents de la Policia de la Generalitat - Mossos d'Esquadra van detenir el passat dissabte un home, de 30 anys, de nacionalitat marroquina i veí de Lleida, com a presumpte autor d'un robatori amb violència.
Els fets van passar pels volts de les 19h30 dissabte 26 de gener a Lleida quan un mosso d'esquadra fora de servei va observar com un home s'atansava per l'esquena a una dona de edat avançada i li sostreia la bossa de mà amb una forta estrebada.
L'agent va sortir corrents darrera del lladre i, uns metres més enllà i amb l'ajuda d'un ciutadà, van aconseguir interceptar-lo.
Durant la persecució el lladre va llençar la bossa de mà que acabava de robar, la qual van recuperar i lliurar a la víctima, una dona de 83 anys.
El detingut, que té antecedents, va passar a disposició judicial davant del jutjat d'instrucció en funcions de guàrdia de Lleida.
Un ciutadà va ajudar-lo a reduir el lladre fins que va arribar una dotació policial
L'any 2018, la Policia de la Generalitat-Mossos d'Esquadra ha tingut coneixement de 15 casos i hem atès 15 nenes en l'àmbit de la mutilació genital femenina (MGF) a Catalunya.
Les dades es fan públiques amb motiu de la celebració del Dia Internacional de Tolerància Zero amb la Mutilació Genital Femenina, promogut per l'Assemblea General de les Nacions Unides, que se celebra avui 6 de febrer, amb l'objectiu de sensibilitzar l'opinió pública contra la mutilació genital femenina i lluitar per eradicar-la.
Els 15 casos coneguts per la PG-ME s'han treballat: 11 des de l'àmbit de la prevenció i 4 quan la MGF ja havia estat realitzada en el país d'origen de les nenes ateses.
Les xifres de 2018 suposen un increment del 67% de casos respecte l'any 2017 (9 casos, 9 nenes ateses).
La franja d'edat de les nenes ateses ha estat entre els 2 i 13 anys, però especialment entre 6 i 10 anys on trobem 9 nenes.
Les principals vies de coneixement dels casos han estat a través d'un familiar (6 casos), dels pediatres (4 casos), dels serveis socials (3 casos) i de l'escola (2 casos).
Fa uns mesos vam publicar al Portal de Dades Obertes de Mossos les xifres relatives a la MGF amb l'objectiu de fer visible de forma permanent les dades de què disposa la PG-ME.
Els agents es van anant fent relleus, conjuntament amb la germana i el cunyat, Guàrdies Urbans de Barcelona, per a realitzar les maniobres de reanimació cardiopulmonar fins a l'arribada del Sistema d'Emergències Mèdiques
El sergent Juanjo i els agents Ruth i Santiago de la comissaria de L'Hospitalet de Llobregat van rebre la visita del Carles, la seva dona, la seva germana i el seu cunyat, el 28 de gener.
Els hi volien agrair que salvessin la vida al Carles quan va patir una aturada càrdio-respiratòria en un domicili del municipi.
Els fets van succeir el 25 de desembre, durant el dinar del dia de Nadal, quan el Santiago, que es trobava al mateix carrer realitzant un altre servei, va escoltar crits de socors des d'una finestra d'un primer pis.
Immediatament, el Santiago va pujar al domicili on va trobar un home, de 40 anys, estès al terra i amb signes d'aturada càrdio-respiratòria.
Ràpidament el Santiago va demanar una ambulància i va ajudar a la germana de l'home i al seu cunyat, ambdós membres de la Guàrdia Urbana de Barcelona, del districte de Sants-Montjuïc, i que es trobaven dinant al domicili, a realitzar les maniobres de reanimació cardiopulmonar, o més conegudes com a RCP.
En escoltar per l'emissora al seu company la Ruth i el Juanjo que es van adreçar al lloc i també van començar, fent-se relleus amb les maniobres de RCP.
Minuts després va arribar indicatius del Sistema d'Emergències Mèdiques que van aconseguir estabilitzar l'home i el van traslladar a l'hospital.
El 28 de gener el Carles, la seva dona, la seva germana Nelida i el seu cunyat David Miguel van voler agrair als companys la seva ràpida intervenció li haguessin salvat la vida i es van apropar a la comissaria de L'Hospitalet de Llobregat on va tenir lloc aquest emotiu retrobament.
El sergent Juanjo va afirmar molt emocionat que salvar la vida d'una persona és una de les millors situacions que pots viure.
Unes setmanes més tard de l'actuació va tenir lloc l'emotiu retrobament amb el Carles i la seva família
En el dispositiu van participar agents de la Unitat de Seguretat Ciutadana, Unitat Canina, Àrea Regional de Recursos Operatius de la Regió Policial Metropolitana Sud, Unitat de Mitjans Aeris, Policia Local de Martorell i Bombers
Agents de la Policia de la Generalitat- Mossos d'Esquadra amb la col·laboració de Policia Local de Martorell i Bombers van rescatar, el dimarts 5 de febrer, un menor amb autisme desaparegut al municipi de Martorell.
Els fets van succeir el mateix dia, cap a les 19 hores, quan els agents de la comissaria de Martorell van ser alertats que un menor de 13 anys, amb autisme, hauria desaparegut a una zona propera de les vies del tren al municipi.
Immediatament es va dur a terme un dispositiu, en el que van participar agents de la Unitat de Seguretat Ciutadana, Unitat Canina, Àrea Regional de Recursos Operatius de la Regió Policial Metropolitana Sud, Unitat de Mitjans Aeris, Policia Local de Martorell i Bombers, amb l'objectiu de localitzar el menor.
També es van fer gestions amb l'Administrador d'Infraestructuras Ferroviarias (ADIF) que va minorar la velocitat dels combois a la zona i va alertar als seus conductors.
Gràcies al dispositiu i a les imatges de la càmera tèrmica de l'helicòpter dels Mossos d'Esquadra, els agents van localitzar, dues hores després de desaparèixer, el nen sa i estalvi, sota d'un pont, molt proper a les vies del tren, on s'havia amagat.
Gràcies al dispositiu i a les imatges tèrmiques de l'helicòpter els agents van localitzar el menor sa i estalvi dues hores després de desaparèixer
Els agents de la Policia de la Generalitat ' Mossos d'Esquadra de l'Àrea Bàsica Policial del Gironès i de la Selva Litoral van saber que s'estava fent una festa no autoritzada a la zona de Sant Grau entre Tossa de Mar i Llagostera.
Els mossos, al voltant de les 12 del migdia d'ahir, van tenir coneixement que hi havia una seixantena de joves que estaven fent una festa il·legal enmig del paratge natural de Sant Grau.
Els policies també van comprovar que els joves portaven dos equips de música que funcionaven a ple rendiment amb la música molt alta.
També van saber que la festa havia estat convocada per Internet i que la majoria dels nois i noies que hi havia a lloc eren de Vic, Manlleu, Barcelona i Tossa de Mar.
Els policies van sol·licitar recolzament de l'Àrea Regional de Recursos Operatius i de dotacions de trànsit per poder identificar a les persones que abandonaven la festa i realitzar les corresponents proves de detecció d'alcohol i drogues si era necessari.
També es va requerir la presència d'efectius de la Unitat Regional de Policial Administrativa per poder especificar totes les infraccions que s'estaven cometent a la festa no autoritzada.
El resultat de la inspecció va ser el següent:
- Una acta d'espectacles en la qual es van fer constar totes les infraccions relatives a la normativa d'espectacles.
- Nou actes administratives per possessió de substàncies estupefaents.
- Tres turismes immobilitzats, dos per la negativa a sotmetre's a les proves d'alcoholèmia i un altre per resultat positiu al control de substàncies estupefaents.
- Una noi de 27 anys, nacionalitat espanyola i veí de Barcelona, detingut per atemptat als agents de l'autoritat.
- Una denúncia per no portar vigent la targeta d'inspecció tècnica de vehicles.
El detingut declararà davant del Jutjat d'Instrucció en funcions de guàrdia de Girona i les actes administratives seran cursades als departaments corresponents.
Els Mossos, l'ATM, TMB, FGC, TRAM i Renfe impulsen una campanya per conscienciar de les greus conseqüències de les intrusions contra vehicles i instal·lacions ferroviàries
L'Autoritat del Transport Metropolità (ATM) de l'àrea de Barcelona, els operadors ferroviaris i Mossos d'Esquadra inicien aquest mes de setembre una campanya global per conscienciar de les conseqüències reals del vandalisme sistemàtic contra els vehicles de transport públic.
Transports Metropolitans de Barcelona (TMB), Ferrocarrils de la Generalitat de Catalunya (FGC), TRAM i Renfe, els operadors de la xarxa ferroviària integrada, es veuen greument perjudicats a diari per intrusions, pintades i destrosses que suposen costos milionaris al cap de l'any.
Aquestes intrusions afecten els desplaçaments de milers de ciutadans i ciutadanes, el seu temps i la seva seguretat quan utilitzen el que la llei defineix com a servei essencial per a la ciutadania.
La iniciativa, coordinada per l'ATM, pretén subratllar els assalts de grups organitzats a les a les instal·lacions ferroviàries com una forma de delinqüència, lluny de l'art urbà que pot lluir a la via pública de ciutats de tot el món.
Les conseqüències econòmiques desprenen algunes de les xifres més impactants: prop de 15 milions d'euros van ser destinats el darrer any a netejar totes les firmes realitzades a combois i cotxes ferroviaris, a més de reparar els danys que sovint provoquen els autors de les pintades il·legals i protegir les instal·lacions.
Les incursions vandàliques van suposar prop de 3.000 afectacions a trens el passat 2018, sumant els quatre grans operadors ferroviaris.
I la superfície total que va haver de ser netejada va superar els 130.000 metres quadrats, l'espai equivalent a 130 piscines olímpiques.
Els actes vandàlics van suposar l'any 2018 prop de 3.000 afectacions a trens i van perjudicar tres milions de viatgers i viatgeres
Cada any, quan arriba el mes de novembre, se celebra a Puigcerdà la Fira i el concurs morfològic de cavall pirinenc.
Enguany, la Fira del Cavall celebra la seva 39ena edició durant el cap de setmana del 9 i 10 de novembre.
En ella s'hi podran trobar més de 1.000 exemplars de la raça autòctona del Pirineu.
Dissabte al matí se celebra el concurs morfològic per categories:
El diumenge, a partir de les 10 del matí, es fa la Fira de Bestiar on compradors de tota Europa aprofiten per comprar els millors exemplars.
La Fira del Cavall de Puigcerdà és una de les més importants d'Europa i també s'aprofita per fer un mercat comercial al voltant del llac.
El 20 de novembre es celebra el Dia Mundial dels infants, protegir i ajudar en el dia a dia als petits més desfavorits ha de ser una prioritat per a la nostra societat.
Per posar el nostre gra de sorra en la defensa dels drets de la infància, amb la compra de l'os Pau col·laboreu amb 1 euro amb l'adquisició d'aliment terapèutic per a Unicef.
Podeu comprar l'os Pau a través del correu electrònic de la nostra botiga [EMAIL] o en els següent punts de venda:
Edifici B de la comissaria de les Corts, 4a planta
Travessera de Les corts, núm. 319-321, Barcelona
Regió Policial Metropolitana Sud.
Sànson, 66, Sant Feliu de Llobregat
Regió Policial Pirineu Occidental.
Comissaria de Lleida, 2a planta
Carrer de Sant Hilari, 38, Lleida
Regió Policial Terres de l'Ebre.
Carrer Ferran Arasa, núm. 5-7, Tortosa
Regió Policial Metropolitana Barcelona.
Comissaria de l'Eixample, 8a planta
Regió Policial Metropolitana Nord.
Carrer Olivar, núm. 6, Granollers
Carrer Vista Alegre, núm. 5, Girona
Comissaria de Manresa, 2a planta
Av. dels Països Catalans, núm. 169-171, Manresa
Plaça dels Mossos d'Esquadra, núm. 1, Tarragona
20 de novembre, Dia Mundial dels Infants
El 1994 els Mossos d'Esquadra van començar el desplegament a Osona per esdevenir la policia integral de Catalunya
L'1 de desembre de 1994 es va iniciar a Osona el desplegament del cos de Mossos d'Esquadra com a policia ordinària i integral a Catalunya.
A partir d'aquell dia els mossos van començar a substituir les forces i cossos de seguretat de l'Estat a Catalunya, i al 2008 ja es va fer efectiu a tot el territori català.
En Rafa i el Manel van ser dos dels agents que aquell 1 de desembre van iniciar servei a la ciutat de Vic.
Un parell d'anys abans havien estat destinats a Tona, un poble al costat de Vic, però allà encara no tenien competències i es limitaven a donar recolzament a les policies locals, i a fer coneixement del territori.
Quan va arribar el dia, amb il·lusió i moltes ganes, van traslladar tot el que tenien a Tona cap a la nova comissaria, on per fi podrien exercir plenament les seves competències en seguretat ciutadana.
El Rafa recorda que allà es va començar de zero: "allà es va muntar tot, ens ho vam muntar nosaltres.
No teníem programes informàtics com ara, vam crear unes mini plantilles per poder crear els primers atestats".
" Quan anàvem a recollir una denúncia al lloc dels fets ens emportàvem la Olivetti", explica el Rafa.
Era la primera comissaria, però recursos no en van faltar, ara bé, la tecnologia era la de l'època.
Tots dos recorden, entre riures, que es va aprendre "a base d ' hòsties", dels errors es van aprendre moltes coses, " hi havia més ganes que coneixements".
En Manel recorda un dia que era a l'oficina de denúncies i un pagès li va deixar una bomba a sobre del mostrador; " miri m'he trobat això al camp", li va dir.
"Em vaig quedar tot parat i li vaig dir que sortís a fora i deixés l'artefacte a la punta del pati".
Ara la gent està més informada i sap com s'ha d'actuar.
Actualment tothom coneix més bé el territori, hi ha més infraestructures i el transport és molt millor.
En aquella època la majoria dels agents venien de ciutats grans i Osona era una comarca molt rural, aleshores els agents van aprendre a base d'experiències i innocentades.
Una anècdota que recorda el Rafa és un dia que es van quedar " tirats amb el Nissan Patrol; no sabíem treure'l i vam haver de demanar ajuda.
Molts veníem de ciutat i no sabíem conduir per aquestes zones ".
Era una policia nova i jove i la ciutadania tenia molta curiositat per conèixer-la.
La gent s'acostava a saludar, convidava a cafè i fins i tot donava abraçades.
A Vic es va començar a construir la que seria l'actual policia de Catalunya.
Per allà van passar milers d'agents, que amb l'experiència que van adquirir van obrir noves comissaries arreu del territori.
D'aquella policia jove, amb il·lusió, ganes i empenta, s'ha passat a la policia que som avui, la policia integral de Catalunya amb competències plenes.
És el primer blog completament nou que el gencat publica en l'actual disseny adaptatiu, apte per ser llegit al mòbil, la tauleta, el portàtil o l'ordinador de sobretaula.
Notes de seguretat publicarà un apunt cada dilluns i cada dimecres a mig matí, en català, en castellà i en anglès.
Amb el nou blog, el Departament d'Interior comparteix el seu coneixement expert en matèria de seguretat amb els professionals de la seguretat i amb la ciutadania en general.
Contribuiran als continguts del blog la Direcció General de la Policia, l'Institut de Seguretat Pública de Catalunya i la Direcció General d'Administració de Seguretat, per mitjà del seu Gabinet de Seguretat.
El nou blog complementa, des del punt de vista de la reflexió qualitativa, la forta presència dels serveis d'Interior a les xarxes socials, en què s'acosta al mig milió de seguidors i simpatitzants.
Els dos primers apunts amb què s'estrena Notes de seguretat s'ocupen de la delinqüència organitzada a internet i dels darrers canvis de l'agenda de seguretat europea.
Era necessari que les polítiques de seguretat públiques de la Generalitat de Catalunya fossin a la xarxa, també en anglès, per compartir experiències i coneixements amb la comunitat internacional i l'anglès ens serveix de llengua vehicular perquè la tasca dels Mossos d'Esquadra com a policia integral sigui visible de manera natural.
Difondre la nostra capacitat d'aportació experta i explicar les característiques de les nostres polítiques de seguretat són requisits congruents amb la responsabilitat que la Policia de la Generalitat assumeix en matèries tan essencials com el terrorisme i la delinqüència organitzada.
El domini del nou blog és notesdeseguretat.blog.gencat.cat
Podreu seguir també les darreres publicacions del blog així com de la resta del Departament d'Interior a les xarxes socials del Departament: Facebook (interiorcat), Twitter ( ) i Instagram ( ).
Treballa en una unitat d'investigació de la policia catalana i ha quedat segona en el campionat d'Espanya d'aquesta disciplina esportiva
La Susana és mossa, treballa a la Unitat d'Investigació de Balaguer i acaba de ser sotscampiona d'Espanya de tir pràctic o recorreguts de tir.
Ella és l'única mossa d'esquadra que practica aquest esport i és una de les millors d'Europa.
Recorreguts de tir o IPSC és una disciplina de tir esportiu nascut a Califòrnia i conegut internacionalment, però poc practicat al nostre país.
Consisteix a resoldre un escenari amb diferents blancs i posicions de tir amb arma de foc, moltes vegades en moviment.
Els blancs acostumen a ser hexagonals amb tres zones de puntuació de diferent valor i es col·loquen en diferents distàncies de fins a 40 metres.
Segons la Susana és un esport divertit amb exigència física i que requereix una concentració i control de l'estrès molt important, alhora que s'ha de ser resolutiu, precís i ràpid.
A tot això, se sumen les estrictes normes de seguretat que l'esport requereix, ja que s'ha de tenir un control total de l'arma.
Per arribar a ser una de les millors entrena de dues a tres vegades a la setmana, sumant més 10.000 trets a l'any.
Aquest entrenament li dona control de l'estrès amb la manipulació de l'arma i per un policia és bàsic aquest control i aquest aprenentatge perquè li dona seguretat i eficàcia en el treball policial.
Practica aquest esport des de l'any 2016 animada per la seva parella, també mosso d'esquadra.
Des `de que va començar a practicar aquest esport ha guanyat cada any el campionat de Catalunya i el 2017 ja va començar a competir en campionats d'Espanya en altres modalitats de tir i va quedar sotscampiona del campionat d'Espanya en la seva categoria.
El 2018 va canviar de modalitat que li permet fer un tir més veloç i instintiu.
Durant aquest any va quedar tercera en un campionat de França, tercera al campionat d'Espanya i sotscampiona de cinc fases nacionals.
Enguany és una de les imatges del campionat d'Europa, ja que apareix ella en els cartells que promocionen el campionat.
A part d'ella hi ha més mossos que l'acompanyen en els diferents campionats, tots ells en els primers llocs del rànquing a nivell nacional.
Entre tots volen fer que aquest esport sigui cada vegada més reconegut i valorat.
Al setembre va quedar sotscampiona del campionat d'Espanya i ara prepara el salt al campionat mundial que se celebrarà l'any vinent a Tailàndia.
És el primer període festiu amb una mobilitat pròpiament d'hivern que coincidirà amb el tret d'inici de les compres de Nadal
El Servei Català de Trànsit (SCT), en col·laboració amb la Divisió de Trànsit dels Mossos d'Esquadra, posarà en marxa demà dijous 5 de desembre, a partir de les 15 hores de la tarda, el dispositiu especial de circulació, ordenació i regulació del trànsit amb motiu del pont de les festivitats de la Constitució i la Immaculada.
Aquest dispositiu estarà vigent fins a les 24 hores de diumenge 8 de desembre.
La mobilitat de sortida que es preveu per aquest pont de la Constitució i la Immaculada és de 465.000 vehicles entre les 15 hores de dijous 5 i les 15 hores del divendres 6.
Pel que fa a dissabte 7, encara hi haurà mobilitat cap a centres comercials i zones de muntanya.
En el cas de la tornada, s'estima que el nombre de vehicles que tornaran a l'AMB entre les 12 i les 24 hores de diumenge 8 de desembre serà de 245.000 vehicles.
En el transcurs del pont de la Constitució i la Puríssima, des del dijous 5 de desembre fins al diumenge 8 (4 dies), un total de 1.295 agents dels Mossos d'Esquadra vetllaran per garantir la seguretat viària i la mobilitat a la xarxa viària de Catalunya.
Els agents dels Mossos d'Esquadra s'encarregaran de la vigilància i regulació del trànsit i actuaran en les incidències que hi pugui haver que afectin a la mobilitat i previndran accidents i infraccions mitjançant la seva presència continuada a la xarxa viària catalana.
S'establiran tant en les vies de màxima mobilitat com en vies secundàries i allà on es preveu més circulació, un total de 1.107 controls:
El divendres 6 al matí pot ser especialment complicat per l'inici del Mercat Medieval de Vic.
També es celebra la Fira de l'Avet d'Espinelves.
Per això, al matí pot haver retencions importants a la C-17.
La tornada es concentrarà el diumenge 8 a la tarda.
Aquest dia finalitzen els esdeveniments esmentats.
Recordeu seguir l'evolució dels avisos i les alertes de pluja i vent activats per Protecció Civil i el Servei Meteorològic de Catalunya.